Þingræður haldnar á Alþingi Íslendinga



Herra forseti. Ég hafði fyrir stjórnarskiptin afhent frv. þetta til flutnings. Ástæðan er sú, að í fjárlagafrv. varð að gera ráð fyrir því, að þetta gjald yrði innheimt áfram eins og á þessu ári. Þörfin á tekjunum er augljós. Hæstv. fjmrh. er upptekinn í Nd., og vildi ég óska, að málinu yrði vísað til 2. umr. og fjhn.



Herra forseti. Ég hefði viljað biðja hæstv. ráðh., er mælti fyrir frv., um upplýsingar varðandi tvö atriði. Í fyrsta lagi: Hefur sú tekjuáætlun, sem reiknað var með á þessu ári, staðizt, og hve miklu hefur þetta gjald numið alls á þessu ári? Í öðru lagi: Er víst, að ríkissjóður þurfi ekki að hækka þetta gjald frá því, sem nú er, þar sem ríkissjóður þarf hærri upphæðir í tekjur yfirleitt í ár en áður, og þessi tekjustofn einn sá réttlátasti, er við höfum, annar en réttlátur stighækkandi tekjuskattur?



Ég verð að segja, að ég hef ekki nákvæmar tölur varðandi þetta, en við fljótlega áætlun hefur svo virzt, að ekki þyrfti að kvíða því, að þetta gjald stæðist ekki. Um síðara atriðið skal ég ekkert segja, það fellur í annars hlut. Þegar fjárlagfrv. var samið, var augljóst, að halda yrði við þessum tekjustofni. Ef breytinga er þörf, er það málefni, sem annar mun flytja en ég. Hverju þetta gjald hefur numið í ár, er ekki hægt að segja nákvæmlega, því að áætla verður fyrir þann tíma, sem eftir er af árinu. Ég ætla, að ég muni geta upplýst hv. fjhn. um, hvað næst verður komizt í þessu efni.



Herra forseti. Það stendur eins á um þetta mál og undanfarið mál. Það var lagt fram af fyrrverandi fjmrh. í sambandi við fjárlagafrv. Með frv. er farið fram á, að heimildir þær, sem ríkisstj. voru veittar með ákvæðum 3. gr. l. nr. 98 frá 9. júlí 1941, sbr. l. nr. 129 29. des. 1947, skuli gilda til ársloka 1950. Í aths. er það tekið fram, að þetta ákvæði hafi gilt undanfarið, frá ári til árs, og ekki sé tímabært að hrófla við því. En 3. gr. l. frá 1941 hljóðar svo, með leyfi hæstv. forseta: „Ríkisstjórninni er heimilt: 1. Að fella niður til ársloka 1942“ - þannig var þetta orðað fyrst, en heimildin hefur verið endurnýjuð, eins og áður er sagt - „tolla af: baunum, ertum, linsum, höfrum, maís og annarri ómalaðri kornvöru; mjöli: úr hveiti, úr rúgi“ - síðan eru taldar margar fleiri tegundir -. „2. Að lækka um helming til sama tíma tolla af: sykri, strásykri, höggnum sykri“ - fleiri tegundir eru taldar -. „3. Að hækka um allt að 50% til sama tíma tolla af: áfengi og tóbaki, svo og gjald af innlendum tollvörutegundum... Alþ. hefur margendurtekið þessa heimild, og vil ég mælast til þess, að hv. d. vísi frv. að lokinni þessari umr. til 2. umr. og fjhn.



Herra forseti. Ég vil benda n. á, að ég held, að síðan þessi l. voru sett sé búið að setja önnur l. um breyt. á álagningu á tóbaki. Það væri viðkunnanlegra að færa þetta saman, en að framlengja þetta fyrst. Það er þægilegra að hafa þetta á sama stað, svo að ekki þurfi að leita á mörgum stöðum eins og í fyrra, þegar breyt. á benzínskatti var að finna á þrem stöðum frá sama þingi.



Herra forseti. Það er fyrir hönd hæstv. viðskmrh., sem er önnum kafinn í Nd., að ég stend upp til þess að fara þess á leit, að d. að lokinni þessari umr. fylgi málinu eftir út úr d. Er það von mín, að það fáist afgr. á þessum fundi.